
Parlamentul  României

Camera  Deputaţilor
Comisia pentru Sănătate şi Familie
          Nr. 28/160/ 23 iunie 2011 

BIROULUI PERMANENT 

AL

CAMEREI DEPUTAŢILOR,

Vă înaintăm, alăturat, raportul  asupra propunerii legislative pentru completarea Legii nr.95/2006 privind reforma în domeniul sănătăţii  (Pl-x 191/2010),  respinsă de către Senat în şedinţa din 13 aprilie 2010, în calitate de primă Cameră sesizată şi trimisă Comisiei pentru sănătate şi familie pentru examinare, în fond,  cu adresa nr.Pl-x 191/2010 din 19 aprilie 2010 şi înregistrat la comisie sub.nr.28/155/20.04.2010.

La întocmirea raportului , Comisia pentru sănătate şi familie a avut în vedere avizul Consiliului Legislativ nr.1418/27.11.2009,   punctul de vedere al Guvernului nr.192/DPSG/25.01.2010, avizul Comisiei juridice, de disciplină şi imunităţi nr.191/27.04.2010, avizul Comisiei pentru buget, finanţe şi bănci nr.22/202/12.05.2010, avizul Comisiei pentru egalitatea de şanse pentru femei şi bărbaţi nr.37/430/27.04.2010,  punctul de vedere al Ministerului Sănătăţii nr.37172/20.06.2011.

În raport de obiectul şi conţinutul său, propunerea legislativă face parte din categoria legilor organice.

PREŞEDINTE,
RODICA NASSAR

Parlamentul  României

Camera  Deputaţilor
Comisia pentru Sănătate şi Familie
         Nr. 28/ 160 / 23 iunie 2011
RAPORT 

asupra propunerii legislative pentru completarea Legii nr.95/2006 privind reforma în domeniul sănătăţii  (Pl-x 191/2010)
În conformitate cu prevederile art.95 din Regulamentul Camerei Deputaţilor, republicat, Comisia pentru sănătate şi familie a fost sesizată, în fond,  cu dezbaterea  propunerii legislative pentru completarea Legii nr.95/2006 privind reforma în domeniul sănătăţii  (Pl-x 191/2010), respinsă de către Senat în şedinţa din 13 aprilie 2010, în calitate de primă Cameră sesizată, Camera Deputaţilor fiind Cameră decizională.
La întocmirea raportului , Comisia pentru sănătate şi familie a avut în vedere:

-  avizul Consiliului Legislativ nr.1418/27.11.2009;
-  punctul de vedere al Guvernului nr.192/DPSG/25.01.2010;

- avizul Comisiei juridice, de disciplină şi imunităţi nr.191/27.04.2010;

- avizul Comisiei pentru buget, finanţe şi bănci nr.22/202/12.05.2010;

- avizul Comisiei pentru egalitatea de şanse pentru femei şi bărbaţi nr.37/430/27.04.2010;

- punctul de vedere al Ministerului Sănătăţii nr.37172/20.06.2011.
Propunerea legislativă are ca obiect de reglementare completarea cu alin.(11) a art.218 din Legea nr.95/2006 privind reforma în domeniul sănătăţii, cu modificările şi completările ulterioare, astfel încât să fie creat cadrul legal, pentru ca femeile care au suferit o operaţie la sân, respectiv mastectomie unilaterală şi bilaterală, să beneficieze gratuit de proteză de sân, care să fie înlocuită anual şi al cărei cost să fie suportat din bugetul casei judeţene de sănătate.
Propunerea legislativă face parte din categoria legilor organice. 

Membrii Comisiei pentru sănătate şi familie au dezbătut propunerea legislativă în şedinţa din 21 iunie 2011. La lucrările comisiei au fost prezenţi 16 deputaţi, din totalul de 17 membri ai comisiei. La dezbaterile care au avut loc în şedinţa comisiei din 21 iunie 2011 a participat, în calitate de invitat, domnul Cristian Anton Irimie, secretar de stat în cadrul Ministerului Sănătăţii. Raportul comisiei a fost adoptat cu majoritate de voturi.

În urma dezbaterilor, Comisia pentru sănătate şi familie  propune plenului Camerei Deputaţilor, respingerea propunerii legislative pentru completarea Legii nr.95/2006 privind reforma în domeniul sănătăţii, din următoarele considerente:

- potrivit art.210 alin.(1) lit.c) din Legea nr.95/2006 privind reforma în domeniul sănătăţii, cu modificările şi completările ulterioare, pachetul de servicii de bază ce se acordă asiguraţilor cuprinde serviciile medicale, serviciile de îngrijire a sănătăţii, medicamentele, materialele sanitare, dispozitivelor medicale şi alte servicii la care au dreptul asiguraţii şi se suportă din Fondul naţional unic de asigurări sociale de sănătate, în condiţiile contractului-cadru şi normelor metodologice de aplicare a acestuia;

- totodată, dispozitivele medicale furnizate în sistemul asigurărilor sociale de sănătate sunt prevăzute în anexa nr.32 la Normele metodologice de aplicare a Contractului – cadru privind condiţiile acordării asistenţei medicale în cadrul sistemului de asigurări sociale de sănătate pentru anul 2009, aprobate prin Ordinul ministrului sănătăţii şi al preşedintelui CNAS nr.416/428/2009;

- în conformitate cu prevederile art.113 şi 114 din Contractul-cadru privind condiţiile acordării asistenţei medicale în cadrul sistemului de asigurări sociale de sănătate pentru anul 2009, aprobat prin H.G.nr.1714/2008, cu modificările şi completările ulterioare, suma maximă care se suportă de casele de asigurări de sănătate din fond pentru fiecare dispozitiv medical sau tip de dispozitiv medical este preţul de referinţă ori, după caz, suma de închiriere. Casele de asigurări de sănătate decontează integral preţul de vânzare cu amănuntul al dispozitivului medical, dacă acesta este mai mic decât preţul de referinţă. Dacă preţul de vânzare cu amănuntul al dispozitivului este mai mare decât preţul de referinţă, diferenţa se suportă de asigurat, prin contribuţie personală şi se achită direct furnizorului.
PREŞEDINTE,
Rodica NASSAR
Întocmit,

Livia Spînu – consilier parlamentar
Cristina Bologan – consultant parlamentar

